**NYÍLT NAPOK**

A személyes benyomások megszerzésére kiváló lehetőség a nyílt nap, amelyre az intézmények bemutatkozási lehetőségként tekintenek, és egyre sokszínűbb programokkal várják a leendő gólyákat. Tájékoztató előadásokat tartanak, válaszolnak a kérdésekre a bejutási feltételekről vagy a felvételi technikai részleteiről, körbevezetnek a campuson, benézhetsz az órákra – vagyis belekóstolhatsz abba, mi vár rád, ha felvesznek.

Ha nem tudsz dönteni, hogy melyik intézményt válaszd, vagy hogyan rangsorold őket a jelentkezésnél, akkor mindenképpen érdemes szétnézni a továbbtanulásod tervezett helyszínén, elképzelni magad hallgatóként, megismerni a várost, a környéken. Sőt, még akkor is, ha úgy gondolod, teljesen biztos vagy a választásodban – ki tudja, a személyes élmények hatására előfordulhat, hogy átgondolod a sorrendedet.

Használd ki a lehetőséget, és a nyílt napon bátran kérdezz a már ott tanulóktól is! Ők nemcsak a gyakorlati tudnivalókat osztják meg, hanem az előnyök mellett az esetleges negatívumokra is rákérdezhetsz a tantárgyakkal, lakhatással, közlekedéssel, kikapcsolódási lehetőségekkel kapcsolatban.

**A nyílt napok időpontjait a Felvi nyílt nap keresőjében találod meg!**

## Írd össze az elvárásásaidat!

Mielőtt útnak indulsz, tedd fel magadnak a kérdést, milyen elképzeléseid vannak a jövőddel kapcsolatban, mit vársz el attól az intézménytől, ahol tanulni szeretnél. Ha más városba utazol, akár egyedül, akár barátokkal, akár a szüleiddel, már az odavezető úton ráhangolódhatsz, átgondolhatod, miért is szeretnél ott hallgató lenni, mit vársz a képzéstől, mire vagy kíváncsi. Ehhez összeállítottunk egy kérdéslistát, ami a segítségedre lehet – jegyzetelj és kérdezz bátran, gyűjts be minden információt és választ!

## Összegezd a benyomásaidat!

Ha végiglátogattad a kinézett intézmények nyílt napjait, összegezd tapasztalataidat és benyomásaidat! Gondold át, hogyan hatott rád a légkör, megfelel-e a képzés a jövőről alkotott elképzeléseidnek, képességeidnek, és miben tudnál nagyszerűen fejlődni az adott helyen. Ha úgy érzed, ott kihozhatod magadból a maximumot, miközben a hallgatói életed sem lenne rémálom, merj nagyot álmodni!

## Kérdéslista

*1. Amikor még csak készülődsz:*

* Mit várok a várostól, az intézménytől, a képzéstől? Miben hajlok a kompromisszumra?
* Milyen elképzeléseim vannak a jövőmmel kapcsolatban?
* Milyen képzéseik vannak? Melyik felel meg leginkább az elképzeléseimnek?
* Miben szeretnék fejlődni?

*2. Amikor már ott vagy:*

* Mik a felvételi követelmények?
* Választhatom-e duális képzésben? Milyen cégekhez mehetek gyakorlatra?
* Miről tanulnak az egyes szakokon? Mik a fő tárgyak?
* Milyen specializációk és szakirányok választhatók?
* Milyen előzetes tudást várnak el az egyes tárgyakhoz az oktatók?
* Milyen az ideális jelölt a szakon?
* Mekkora a túljelentkezés és a lemorzsolódási arány a képzésben?
* Melyek a nehezebb és könnyebb tantárgyak?
* Hol, mennyi idő alatt és milyen feltételekkel tudnak elhelyezkedni a végzett hallgatók?
* Miben különbözik a képzés a többi intézményétől? Milyen különleges feladatokkal jár az adott képzési program (pl. laborgyakorlat, terepmunka stb.)?
* Milyen támogatást biztosít az intézmény a hallgatóknak (van-e pl. diáktanácsadó, karrieriroda, esélyegyenlőségi koordinátor, mentorhálózat stb.)?
* Az intézményben milyen szolgáltatásokat vehetek igénybe?
* Milyen ösztöndíjaik vannak, milyen pályázatok érhetőek el?
* Hol tölthetem a gyakornoki időszakomat?
* Milyen nemzetközi kapcsolatokkal rendelkeznek? Van lehetőség külföldi tapasztalatszerzésre, csereprogramra vagy ösztöndíjra? Szerezhetek-e nemzetközileg elfogadott végzettségeket?
* Milyen kulturális és tudományos programokat szerveznek?
* Hogyan szerepelnek hallgatóik a tudományos versenyeken?
* Milyen sportolási lehetőségek vannak?
* A város, az intézmény milyen kikapcsolódási és szórakozási lehetőségeket kínál?
* Milyen a kollégium, a könyvtár felszereltsége?
* Milyenek a kollégiumi férőhelyhez jutás esélyei? Könnyű vagy nehéz albérletet találni a városban? Milyenek a bérleti feltételek a környéken?
* Milyen a közlekedés?

*3. Amikor összegzed a benyomásaid és a megszerzett információkat:*

* Milyenek a személyes élményeim az intézményről?
* Hogyan hatott rám a rendezvény, az intézmény légköre?
* Megfelel az elképzeléseimnek a város, intézmény, képzés? Kell-e kompromisszumot kötni?
* A képzés megfelel a jövőről alkotott elképzeléseimnek?
* A képzés megfelel a képességeimnek?
* Miben fejlődnék az adott helyen?
* Milyennek találtam a hallgatói életet? Jól érezném magam?